Ο **Παναγιώτης Βλαχάκος** (Πειραιάς, 19 Σεπτεμβρίου 1964 - Ίμια, 31 Ιανουαρίου 1996) ήταν αξιωματικός του Ελληνικού Πολεμικού Ναυτικού, που έχασε τη ζωή του τον Ιανουάριο του 1996 κατά τη διάρκεια της κρίσης στα Ίμια, εκτελώντας διατεταγμένη αποστολή αναγνωρίσεως.

Βιογραφικό
----------

Ο Παναγιώτης Αντ. Βλαχάκος γεννήθηκε στις 19 Σεπτεμβρίου του 1964 στα Μανιάτικα του Πειραιά όπου και κατοικούσε, ενώ η καταγωγή του ήταν από τη Λάγια της Ανατολικής Μάνης. Το 1982 εισήχθη στην Σχολή Ναυτικών Δοκίμων και αποφοίτησε το 1986 με τον βαθμό του Σημαιοφόρου. Τον Ιανουάριο του 1996 έφερε το βαθμό του Υποπλοίαρχου όντας χειριστής ελικοπτέρου.

Κρίση των Ιμίων και θάνατος
---------------------------

Στις 31 Ιανουαρίου 1996, κατά τη διάρκεια της κρίσης των Ιμίων, μετέβη ως συγκυβερνήτης στην περιοχή των βραχονησίδων με ελικόπτερο τύπου Agusta Bell 212 από την φρεγάτα «Ναυαρίνο», μαζί με τον ομόβαθμό του και κυβερνήτη του ελικοπτέρου, Χριστόδουλο Καραθανάση και τον χειριστή συσκευών, Αρχικελευστή Έκτορα Γιαλοψό, προκειμένου να επιβεβαιώσουν την κατάληψη της Μικρής Ίμιας από Τούρκους στρατιώτες. 

Μετά την αναγνώριση και ενώ το ελικόπτερο ετοιμαζόταν να επιστρέψει στη βάση του, κατέπεσε, με αποτέλεσμα να σκοτωθούν τόσο ο Βλαχάκος όσο και οι έτεροι επιβαίνοντες. Μετά την ανάσυρση των σορών, διενεργήθηκε νεκροψία που κατέληξε στο πόρισμα πως ο θάνατος του Βλαχάκου ήταν ακαριαίος και επήλθε από κακώσεις οι οποίες δημιουργήθηκαν από την πρόσκρουση του ελικοπτέρου στη θάλασσα. Παράλληλα, τονίσθηκε πως στις σορούς των τριών αξιωματικών δεν βρέθηκαν κακώσεις από έκρηξη, από ωστικό κύμα, ή από φλόγα, ενώ δεν βρέθηκαν ίχνη από βολίδες πυροβόλου όπλου.

Κηδεία
------

Η κηδεία του Υποπλοίαρχου Παναγιώτη Βλαχάκου, πραγματοποιήθηκε την 9η Φεβρουαρίου στον Ι.Ν. Αγίας Τριάδος στον Πειραιά παρουσία πλήθους κόσμου, όπου συγκαταλέγονταν, μεταξύ άλλων, ο πρόεδρος της ΝΔ Μιλτιάδης Έβερτ, ο υφυπουργός Εθνικής Άμυνας Νικόλαος Κουρής, ο Χρήστος Σαρτζετάκης και ο Κωνσταντίνος Μητσοτάκης, ενώ η σορός του ετάφη στο Νεκροταφείο Αναστάσεως.

Τιμές μετά θάνατον
------------------

Τον Φεβρουάριο του 1996, με απόφαση του ΓΕΝ, προήχθη μετά θάνατον στο βαθμό του Αντιπλοιάρχου. Παράλληλα, στήθηκαν προτομές προς τιμήν του στην πλατεία Τερψιθέας στον Πειραιά και στην ιδιαίτερη πατρίδα του, τη Λάγια Λακωνίας. Η οδός Αρτεμισίου στον Πειραιά πήρε τιμητικά το όνομά του, όπως και μία οδός στους Μολάους Λακωνίας. 

Το Ελληνικό Πολεμικό Ναυτικό τιμώντας τον Παναγιώτη Βλαχάκο έδωσε το όνομα ΤΠΚ «ΥΠΟΠΛΟΙΑΡΧΟΣ ΒΛΑΧΑΚΟΣ» σε μια νέα πυραυλάκατο που καθελκύστηκε τον Αύγουστο του 2020, μετά την ολοκλήρωση της βασικής της κατασκευής στα Ναυπηγεία Ελευσίνας. Η επίσημη τελετή ονοματοδοσίας πραγματοποιήθηκε στις 29 Σεπτεμβρίου του 2022 παρουσία του πρωθυπουργού της Ελλάδας Κυριάκου Μητσοτάκη και του αδελφού του Παναγιώτη Βλαχάκου, Νίκου, "ο οποίος - τηρώντας την παράδοση αντίστοιχων τελετών - έσπασε ένα μπουκάλι στο πλοίο ολοκληρώνοντας την ονοματοδοσία".

Παραπομπές
----------

1. ↑  Δεν ξεχνούμε τον Πειραιώτη ήρωα Παναγιώτη Βλαχάκο!
2. ↑  Λάγια Μάνης Αρχειοθετήθηκε 2017-08-16 στο Wayback Machine..
3. ↑  «Ιμια: Δεκαοχτώ χρόνια (!) μετά και τα ερωτήματα παραμένουν». Αρχειοθετήθηκε από το πρωτότυπο στις 8 Μαρτίου 2014. Ανακτήθηκε στις 9 Μαΐου 2014.
4. ↑  Ο πιλότος ενός εκ των ελικοπτέρων που πήγαν στα Ίμια -σαν σήμερα- μας αποκάλυπτε τι έγινε τότε.
5. ↑  Ίμια: Τρεις Έλληνες ήρωες πεθαίνουν πάνω από τις «γκρίζες ζώνες» .
6. ↑  Μακεδονία, 9 Φεβρουαρίου 1996 Αρχειοθετήθηκε 2003-11-25 στο Wayback Machine..
7. ↑  «Μακεδονία, 9 Φεβρουαρίου 1996». Αρχειοθετήθηκε από το πρωτότυπο στις 25 Νοεμβρίου 2003. Ανακτήθηκε στις 9 Μαΐου 2014.
8. ↑  ««Καρφιά» σε Κ. Σημίτη στο μνημόσυνο Βλαχάκου». Αρχειοθετήθηκε από το πρωτότυπο στις 19 Σεπτεμβρίου 2014. Ανακτήθηκε στις 9 Μαΐου 2014.
9. ↑  «Λάγια Μάνης». Αρχειοθετήθηκε από το πρωτότυπο στις 16 Αυγούστου 2017. Ανακτήθηκε στις 9 Μαΐου 2014.
10. ↑  ««Περί της αριθ. 1/2012 Απόφασης του Συμβουλίου της Δημοτικής Κοινότητας Μολάων, που αφορά «Προτάσεις για την ονοματοδοσία οδών στην Δ.Κ. Μολάων» Δήμος Μονεμβασίας» (PDF). Αρχειοθετήθηκε από το πρωτότυπο (PDF) στις 17 Δεκεμβρίου 2016. Ανακτήθηκε στις 7 Απριλίου 2018.
11. ↑  «Από το μεσημέρι ο… "ΒΛΑΧΑΚΟΣ" ξανά απέναντι στους Τούρκους». *www.enikos.gr*. Ανακτήθηκε στις 9 Αυγούστου 2020.
12. ↑  «Τελετή ονοματοδοσίας του νεότευκτου Ταχέος Περιπολικού Κατευθυνόμενων Βλημάτων «ΥΠΟΠΛΟΙΑΡΧΟΣ ΒΛΑΧΑΚΟΣ»». .